«sorry baby (quei vul dir perstgisa)»
Il RR guarda per novas chanzuns rumantschas

(anr/fa) Cun il project TOP POP RUMANTSCH vul promover il RR musica rumantscha moderna ed actuala. L’emprima chanzun en questa seria vegn interpretada da Susanna Sabbadini da Mustér. «Sorry baby sundel uss unfisa che ti fas mo termagls cun mei…» La vusch ferma e bella da Susanna Sabbadini, la finalista da la concurrenza da musica Vusch04, ha strasunà venderdi tras ils studios dal Radio Rumantsch (RR) a Cuira. Ils schurnalists preschents han gì l’onur d’udir sco emprims la pli nova chanzun rumantscha cumponida da Christian Hugelshofer, ghitarrist da la gruppa da rock da Basilea Slimboy, cun il text rumantsch scrit da Benedetto Vigne, schurnalist da musica ed enconuschider da la scena da musica svizra. Producì la chanzun «sorry baby (quei vul dir perstgisa)» ha Manfred Zazzi, tecnicist da tun e producent dals studios Apart a Turitg. Ch’i saja stà ina bellezza a lavurar cun Susanna Sabbadini, ha ditg Zazzi, «ella era gia a l’entschatta fitg suverana, sco in dretg profi».

L’emprima d’ina entira retscha da chanzuns
«Il radio viva dal pled, ma anc bler dapli er da la musica», ha ditg Jachen Prevost, il manader da redacziun «musica» dal RR, «cunquai ch’i dat en la scena rumantscha da pop e rock adina puspè emprovas che laschan sperar avain nus lantschà il project TOP POP RUMANTSCH.» Quel ha sco ch’el ha cuntinuà duas finamiras: Dad ina vart promover la musica moderna rumantscha e da l’autra da sustegnair ils interprets cun il savair co, ils meds finanzials necessaris e cun la purschida da registrar e producir lur musica. «La chanzun interpretada da Susanna Sabbadini è in emprim pass gartegià per cuntanscher nossas finamiras», ha menziunà Jachen Prevost cun satisfacziun. 

Ulteriuras registraziuns planisadas
En il decurs dals proxims onns ha il RR l’intenziun da dar ad ulteriuras chantaduras e chantadurs la pussaivladad da producir ina chanzun. Per il 2005 prevesan ins tenor el da registrar anc quatter ulteriuras chanzuns, «fin che nus avain avunda material per producir in disc cumpact cun musica rumantscha actuala». Las chanzuns vegnan emessas exclusivamain al RR. «Uschia cuntinuescha il RR quai ch’el tgira gia dapi 40 onns», ha ditg Erwin Ardüser, il manader dal Radio Rumantsch, «cun passa 4000 registraziuns e var 70 portatuns è il RR il pli grond producent da musica grischuna.» 

Susanna Sabbadini è creschida si a Mustér/Cavardiras. D’atun accumplescha ella ses 18avel anniversari. Sco ch’ella di sezza ha’la ertà da ses bab il temperament dal sid. A chaschun da la concurrenza Vusch04 nun ha ella persvas cun sia vusch e ses carisma mo als auditurs, mabain er als responsabels dal project TOP POP RUMANTSCH.

Tge sentiments avais Vus gì oz cun udir l’emprima giada la registraziun definitiva da Vossa chanzun? 
Susanna Sabbadini: Cun tadlar m’èn vegnidas endament tut quellas risadas che nus avain dà en il studio a Turitg cun registrar il chant, ma er ils dubis che jau aveva mintgatant. Jau sun fitg cuntenta cun il resultat da nossa lavur. 

Tge impurtanza ha la musica per Vus?
Musica tutga tar la vita, jau na sai betg m’imaginar ch’i dettia in uman che savess star senza musica. Sche quai è tuttina il cas sto quel esser fitg trist e sulet. Jau fiss fitg cuntenta da pudair cuntinuar cun il chant e la musica. En ils proxims mais vesan ins co ch’igl va vinavant.

Co è il sentiment d’esser en il center e sa producir?
L’experientscha da star sin tribuna sco a la Vusch04 è insatge tut spezial: Ins po chantar sia chanzun e far tge ch’ins vul, ins sa sainta liber. Quai è in sentiment che ma plascha fitg.